Illum l-Unjoni Ewropea qed tappoġġja lin-nisa fl-Ewropa u madwar id-dinja, bl-istess mod bħal ma għamlet meta twaqqfet. Sittin sena ilu, l-ugwaljanza bejn in-nisa u l-irġiel ġiet integrata fit-Trattat ta' Ruma bħala wieħed mill-valuri fundamentali tal-Unjoni Ewropea. F'dak iż-żmien, l-impenn tal-Ewropa lejn il-prinċipju ta' paga ugwali għal xogħol ugwali kien uniku fid-dinja. Minn dak iż-żmien ‘l hawn, l-UE kompliet tkun minn ta' quddiem u għamlet progress viżibbli f'kull qasam. Naħdmu bla heda biex niddefendu d-drittijiet tan-nisa u nappoġġjawhom fil-ġlieda kontra d-diskriminazzjoni u l-vjolenza sessista. Fl-2017, aktar nisa qed jaħdmu, aktar nisa qed jiggradwaw minn universitajiet, u hemm aktar nisa attivi fil-politika jew f'pożizzjonijiet għolja f'kumpaniji Ewropej minn qatt qabel. Fil-Kummissjoni, in-nisa jirrappreżentaw 55 % mill-forza totali tax-xogħol. Madankollu, bosta nisa, speċjalment ommijiet waħedhom, għadhom qed jitħabtu biex jilħqu indipendenza ekonomika fl-Unjoni Ewropea. Ir-rata ta' impjieg tan-nisa fl-Unjoni Ewropea laħqet ċifra rekord ta' 65.5 % fl-2016, iżda minkejja dan għad hemm differenza kbira meta mqabbla mar-rata ta' 77 % ta' rġiel. Irid isir ħafna aktar kemm fl-Ewropa kif ukoll lil hinn minnha. In-nisa spiss huma fost dawk l-aktar vulnerabbli, f'sitwazzjonijiet ta' kunflitti, migrazzjoni u spostament, u fejn il-faqar u t-tibdil fil-klima jolqtu l-iktar. Barra minn hekk, hemm tkabbir sinifikanti fl-għadd ta' nisa li huma vittmi ta' traffikar, li jaslu fl-UE fil-kuntest attwali tal-migrazzjoni. L-intolleranza kontra n-nisa u tal-misoġenija jidhru kemm fil-qasam pubbliku kif ukoll minn wara l-anonimità kodarda tal-Internet. L-attakki fuq id-drittijiet tan-nisa qed jiżdiedu. Għadd kbir wisq ta' Ewropej għadhom jaħsbu li l-att sesswali mingħajr il-kunsens jista' jkun ġustifikabbli. In-nisa huma wkoll fuq quddiem nett fid-diskriminazzjoni u l-vjolenza, speċjalment f'żoni ta' kunflitt madwar id-dinja. Madankollu, in-nisa huma wkoll ta' spiss minn tal-ewwel li jfittxu soluzzjonijiet, li jkunu reżiljenti fi żminijiet ta' sfida kif ukoll ikollhom viżjoni għall-futur tal-pajjiżi tagħhom. Huwa għalhekk li l-UE tkompli tinvolvi ruħha ma' gruppi ta' nisa fid-dinja kollha, inkluż fl-aktar ċirkustanzi diffiċli, bħall-Afganistan jew is-Sirja. Se nkomplu nieħdu azzjoni kemm fl-UE nnifisha kif ukoll lil hinn minnha. B'mod partikolari: Mhux beħsiebna nieqfu niġġieldu għall-ugwaljanza bejn is-sessi u għas-sigurtà tan-nisa u l-bniet filwaqt li nappoġġjawhom biex jilħqu b'mod sħiħ il-potenzjal tagħhom. L-Unjoni Ewropea hija impenjata, kif kienet 60 sena ilu, biex tiġi żgurata l-ugwaljanza għan-nisa madwar id-dinja. Firmatarji: Frans Timmermans, l-ewwel Viċi President Federica Mogherini, ir-Rappreżentant Għoli tal-UE għall-Affarijiet Barranin u l-Politika ta' Sigurtà/il-Viċi President tal-Kummissjoni Oettinger, il-Kummissarju għall-Baġit u r-Riżorsi Umani Johannes Hahn, Kummissarju għall-Politika Ewropea tal-Viċinat u n-Negozjati għat-Tkabbir Neven Mimica, il-Kummissarju għall-Kooperazzjoni Internazzjonali u l-Iżvilupp Dimitris Avramopoulos, il-Kummissarju għall-Migrazzjoni, l-Affarijiet Interni u ċ-Ċittadinanza Marianne Thyssen, l-Kummissarju għall-Impjiegi, l-Affarijiet Soċjali, il-Ħiliet u l-Mobilità tax-xogħol Christos Styliandes, il-Kummissarju għall-Għajnuna Umanitarja u l-Ġestjoni tal-Kriżijiet Vera Jourová, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri 2017 Annual Report on Gender Equality